Karin Nødgaard (DF), 2013-04-16:
Det er desværre ikke alle mennesker, der lever en tilværelse, hvor de kun støder ind i mindre problemer, og hvor disse er til at håndtere på egen hånd.
Der er en gruppe medborgere, som af den ene eller den anden grund ikke har gode livsbetingelser og trygge rammer at vokse op under eller leve i sidenhen i livet.
Årsagerne kan være mange og forskelligartede.
Ens for alle er dog, at de behøver hjælp.
Den hjælp skal samfundet yde, og med samfundet tænker jeg primært på os som lovgivere og på de mennesker, der bl.a. i kommunerne er sat til at forvalte lovgivningen.
Der skal sørges for, at disse udsatte borgere får de bedst mulige betingelser for et bedre liv og med et udgangspunkt, hvor det er øget livskvalitet og respekten for individet, der skal stå højest på dagsordenen.
Desværre har der igennem årene været mangler på området for tilsyn med anbragte borgere.
Det er mangler, der først er kommet frem i den seneste tid.
Det må vi som politikere beklage dybt, selv om det ikke er tilstrækkeligt for de mennesker, der er blevet svigtet.
Det, man fra hvert sit fundament kan gøre for at udbedre de skader, er at vise vilje og handling til at ændre på tilstandene.
Det har der heldigvis været bred politisk enighed om, og det har været et forhandlingsforløb med deltagelse af alle partier i Folketinget.
Det munder nu ud i disse to forslag, som forhåbentlig vil være med til at gøre en forskel ikke alene for mennesker, der er anbragt i dag, men også for de mennesker, som vi jo desværre ved bliver anbragt fremover, for anbringelser uden for eget hjem er nok ikke noget, vi kan undgå.
Men når det skal ske, skal der være en sikkerhed for, at de mennesker, der er involveret, tilbydes de bedst tænkelige forhold.
Ofte er det jo borgere, som allerede har været svigtet og op til flere gange af dem, der egentlig skulle være dem, der passer bedst på dem.
At lave en tilsynsreform har været helt nødvendigt.
Vi har fra politisk side været meget optaget af at komme hele området igennem og håber også, at der nu vil komme mærkbare og synlige forbedringer, men da man ikke kan vide, om der er områder, som på sigt viser sig ikke at være tilstrækkeligt justeret eller belyst, skal vi være opmærksomme på det og også lave yderligere tiltag, hvis det skønnes nødvendigt, for det skylder vi helt klart de borgere, der er udsatte, og som har oplevet disse omsorgssvigt.
Der er nogle elementer, som jeg gerne lige vil føje en kommentar til.
Det vil klart optimere muligheden for, at der er uafhængighed.
Og når det drejer sig om muligheden for at underlægge et tilbud skærpet tilsyn, vil det også kunne benyttes i det omfang, det fagligt skønnes nødvendigt, og ikke blive bremset af en kommunes eventuelle interesse i at neddæmpe et behov for skærpet tilsyn.
Der skal ikke være tvivl om, at anbragte børn, unge og voksne er meget forskellige personligheder, ligesom alle andre borgere i Danmark er forskellige.
Derfor skal der selvfølgelig være forskellige typer både menneskeligt og uddannelsesmæssigt tilknyttet opholdsstederne.
Der kan sagtens være steder, hvor det vil være oplagt, at der f.eks. er ansat håndværkere, men det må altid være sådan, at der er personer med en socialfaglig og pædagogisk baggrund ansat, eller, hvis det ikke er tilfældet, en bestyrelse, der kan være ansvarlig for, at tingene fungerer lovligt og ud fra godkendelsens indhold.
At den endelige model blev med fem socialtilsyn, ser Dansk Folkeparti som udgangspunkt som værende en god opdeling.
Det bliver nu disse tilsynsenheders opgave sammen at få lavet en ensartethed i tilsynene og løbende være i dialog om, hvorledes tilsynsforholdene og forpligtelserne skal implementeres.
Især i starten er det jo vigtigt med den auditfunktion, som etableres, men også på sigt er det vigtigt, at der ikke slækkes på forholdene i tilsynene, og derfor er det vigtigt, at der hele tiden inddrages ny viden og gøres brug af erfaringer.
Det vil sige, at alle tilbud, uanset om det er private eller offentlige, enkeltmandssteder eller ej, skal nygodkendes.
Her kan konsekvensen sagtens blive, at nogle lukkes, fordi de ikke lever op til kravene.
Det er selvfølgelig en omvæltning også for opholdsstedet, men det er vigtigt, at der gøres alt, for at de personer, der har behov for omsorg og støtte, også får det, og at der ikke sker utilsigtede hændelser.
Det har været en længerevarende politisk proces at få lavet denne tilsynsreform, og det skal være Dansk Folkepartis ønske, at vi nu er kommet et langt, langt skridt i den rigtige retning for at beskytte udsatte medborgere.
Vi er klar over, at det nu tager lidt tid at få loven implementeret, men det er min forventning, at de fem tilsynsenheder, som vi nu har fået udpeget, vil være effektive, så vi snart kan se resultater af reformen.
Det vil vi i Dansk Folkeparti selvfølgelig være meget opmærksomme på og følge nøje.